Up-183/01
Natisni
Opravilna št.:
Up-183/01
Datum odločitve:
11. 12. 2001
ECLI:
ECLI:SI:USRS:2001:Up.183.01
Akt:
Ustavna pritožba A. A. zoper tožbo 8 Pg 67/01 tožeče stranke Mestne občine Ljubljana, Mestni trg 1, Ljubljana in zoper odredbo Okrožnega sodišča v Ljubljani opr. št. VIII-PG 67/2001 z dne 22. 2. 2001
Izrek:
Ustavna pritožba A. A. zoper tožbo 8 Pg 67/01 tožeče stranke Mestne občine Ljubljana, Mestni trg 1, Ljubljana in zoper odredbo Okrožnega sodišča v Ljubljani opr. št. VIII-PG 67/2001 z dne 22. 2. 2001 se zavrže.
Evidenčni stavek:
Ker tožba oziroma odredba sodišča nista posamična akta v smislu prvega odstavka 50. člena ZUstS, je Ustavno sodišče ustavno pritožbo zavrglo.
Geslo:
Ni posamičen pravni akt.
Pravna podlaga:
Zakon o Ustavnem sodišču (ZUstS), 50., 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
7. 5. 2001
Vrsta odločitve:
sklep
Vrsta rešitve:
zavrženje
Dokument:
US21158
Up-183/01
11.12.2001
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata 11. decembra 2001
sklenilo:
Ustavna pritožba A. A. zoper tožbo 8 Pg 67/01 tožeče stranke Mestne občine Ljubljana, Mestni trg 1, Ljubljana in zoper odredbo Okrožnega sodišča v Ljubljani opr. št. VIII-PG 67/2001 z dne 22. 2. 2001 se zavrže.
Obrazložitev
1. Pritožnica navaja, da je zoper njo in še petnajst drugih vložena tožba Mestne občine Ljubljana, s katero se zahteva plačilo odškodnine v višini pet milijard tolarjev s pripadki. Navedbe v tožbi naj bi bile neresnične, o čemer prilaga tudi dokaze. Poziv sodišča, da mora v 15 dneh odgovoriti na tožbo, sicer bo sodišče izdalo sodbo, s katero bo tožbenemu zahtevku ugodilo, jo je osebnostno prizadel in načel njeno zaupanje v pravo. Predlaga, naj Ustavno sodišče odloči o navedeni ustavni pritožbi pred izčrpanjem izrednih pravnih sredstev.
2. Po določbi prvega odstavka 50. člena Zakona o Ustavnem sodišču (Uradni list RS, št. 15/94 - v nadaljevanju ZustS) lahko vsakdo ob pogojih, ki jih določa ta zakon, vloži ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina.
3. Ustavna pritožba zoper tožbo oziroma zoper odredbo sodišča, s katero je tožena stranka pozvana, naj odgovori na tožbo, ni dopustna, saj ne gre za posamična akta, s katerima bi bilo odločeno o kakšni pravici ali obveznosti posameznika v smislu 50. člena ZUstS. V postopku pred sodiščem bo pritožnica imela možnost odgovoriti na navedbe tožeče stranke, predložiti dokaze ter tudi vložiti pravna sredstva. Po izčrpanju vseh pravnih sredstev (rednih in izrednih) pa tudi vložiti ustavno pritožbo (prvi odstavek 51. člena ZUstS). V primeru, da tožeča stranka zlorablja svoje pravice, ima ustavna pritožnica možnost, na podlagi drugega odstavka 11. člena Zakona o pravdnem postopku (Uradni list Rs št.26/99 - ZPP), to navajati v okviru pravdnega postopka.
4. Ker vložena ustavna pritožba ni dopustna, jo je Ustavno sodišče zavrglo.
5. Senat Ustavnega sodišča je sprejel ta sklep na podlagi prvega odstavka 55. člena v zvezi s 50. členom ZUstS v sestavi: predsednik senata dr. Lojze Ude in člana Franc Testen in dr. Dragica Wedam - Lukić.
Predsednik senata:
dr. Lojze Ude